સમગ્ર જિલ્લામાં તાલુકા પંચાયતની પ્રમુખ ઉપપ્રમુખની ચૂંટણી દરમ્યાન ભાજપની સ્થિતિ કથળી ગઈ હતી. અને સત્તા હોવા છતાં તેમના સભ્યોને સાચવવા માટે એડીચોટીનું જોર લગાવવું પડ્યું હતું. અંતે ભાજપે મહુવા તાલુકા પંચાયત તો ગુમાવવી જ પડી હતી. બારડોલી તાલુકા પંચાયતમાં કેટલાક સભ્યોએ ભાજપ સંગઠનના જીવ અદ્ધર કરી દીધા હતા. ભાજપાનું અકોટી બેઠકના રમીલાબેનને પ્રમુખ માટે મેંડેટ આવતા જ ગોજી બેઠકની મહિલા સભ્યએ અપક્ષ તરીકે તેમજ સામે પક્ષે કોંગ્રેસે પણ ઉમેદવારી કરતાં ભારે રસાકસી ભર્યો માહોલ સર્જાયો હતો. આથી બાકી રહેલા સભ્યો ફરી ન જાય તે માટે તમામ સભ્યોને સેલવાસ લઈ જવાયા હતા અને સામાન્ય સભાના સમયે તમામને તાલુકા પંચાયત ખાતે લાવવામાં આવ્યા હતા. જો કે સામાન્ય સભામાં ગોજી બેઠકની ઉમેદવારને ભાજપ સંગઠને મિટિંગ કરી સામાન્ય સભામાં ગેરહાજર રહી હતી. આ ખાનગી મિટિંગમાં ગોજીની સભ્યને પણ સમિતિની અધ્યક્ષ બનાવવાની લાલચ આપવામાં આવી હોવાનું જાણવા મળે છે. બીજી તરફ કારોબારી સમિતિના ચેરમેન તરીકે પણ બે થી ત્રણ સભ્યોને સંગઠન દ્વારા લોલીપોપ અપાય છે. જો કે વર્તમાન કારોબારી સભ્યને જ આગામી ટર્મ માટે રિપીટ કરવામાં આવે તેવી સંભવનાને પગલે કેટલાક સભ્યોમાં અત્યારથી જ નારાજગી જોવા મળી રહી છે. જો વચન મુજબ સભ્યોને સમિતિની ફાળવણી કરવામાં નહીં આવે તો બારડોલીમાં પણ મહુવા વાળી થાય તો નવાઈ નહીં એવો મત સ્થાનિક રાજકીય વિશ્લેષકો વ્યક્ત કરી રહ્યા છે.